Rapidus » Ericsson tabte 800 millioner på Mobile Platforms i Lund
Ericsson tabte 800 millioner på Mobile Platforms i Lund
Ericsson Mobile Platforms (EMP), som for nylig varslede opsigelse af 250 personer i Lund, havde sidste år et underskud på 795 millioner svenske kroner. Det viser selskabets årsregnskab som Rapidus har fået kendskab til. Omsætningen blev på godt 1,3 milliarder primært takket være store bestillinger fra Sony Ericsson.
Af dokumenterne fremgår det at størstedelen af EMP's forskning og udvikling har været rettet mod at udvikle den første platform til 3G-mobiltelefoner. Forsknings- og udviklingsaktiviteterne omkostningsføres direkte og beløb sig sidste år til 1,7 millioner.
Foruden at udvikle egne 3G-platforme har EMP også fremstillet færdige 3G-telefoner af prototypemodel til Ericssons forretningsområde til mobilsystemer. Hensigten har været at gøre det muligt for Ericsson at vise potentielle kunder hvordan selskabets produkter til 3G-net fungerer. Efter at fremstillingen af mobiltelefoner er blevet lagt over i det halvt ejede Sony Ericsson, ville Ericsson ellers ikke have haft nogle egne telefoner af tidlig model til brug for demonstrationsformål i selskabets mobilnet.
Ifølge en kilde på EMP har man ikke fået fuld omkostningsdækning for disse udviklingsprojekter; i stedet har der været tale om en indirekte støtte til systemsiden i koncernen, hvilket har vakt irritation hos platformselskabet.
EMP indledte sine aktiviteter i september 2001, og regnskaberne for 2002 er derfor den første gode lejlighed til at få indblik i resultaterne af den nye strategi med at sælge tekniske platforme til eksterne mobiltelefonproducenter. De store indtægter kommer først når salget af mobiltelefoner baseret på EMP-platforme går i gang.